# யுரேனியம் எக்சாகுளோரைடு



**யுரேனியம் எக்சாகுளோரைடு** (*Uranium hexachloride*) +6 என்ற ஆக்சிசனேற்ற நிலையில் யுரேனியம் காணப்படும் ஒரு கனிம வேதியியல் சேர்மமாகும். யுரேனியமும் குளோரினும் சேர்ந்து இந்த உலோக ஆலைடு உருவாகிறது. UCl6 என்ற மூலக்கூற்று வாய்ப்பாட்டால் யுரேனியம் எக்சாகுளோரைடு விவரிக்கப்படுகிறது. பல்-ஒளி வீசுகின்ற அடர் பச்சை நிற படிகத்திண்மம் என்று வகைப்படுத்தப்படும் இதன் ஆவி அழுத்தம் 373.15 கெல்வின் வெப்பநிலையில் 1-3 மி.மீ.பாதரசம் ஆகும். அறை வெப்பநிலையில் வெற்றிடம், உலர் காற்று, நைட்ரசன் மற்றும் ஈலியம் வாயுச் சூழலில் UCl6 நிலைப்புத்தன்மையுடன் காணப்படுகிறது. கார்பன் டெட்ராகுளோரைடில் யுரேனியம் எக்சாகுளோரைடு கரைகிறது. மற்ற யுரேனியம் ஆலைடு சேர்மங்களுடன் ஒப்பிடுகையில் UCl6 சேர்மத்தைப் பற்றி குறைவாகவே அறியப்பட்டுள்ளது.  

## கட்டமைப்பும் பிணைப்பும்

Oh என்ற இடக்குழுவுடன் கூடிய எண்கோண வடிவத்தை யுரேனியம் எக்சாகுளோரைடு ஏற்றுள்ளது. இதன் அணிக்கோவையானது (பரிமாணங்கள்:10.95 ± 0.02Å x 6.03 ± 0.01Å) வடிவத்தில் அறுங்கோணமாய் ஓர் அலகு செல்லுக்கு மூன்று மூலக்கூறுகள் பெற்றுள்ளது. சராசரியாக U-Cl பிணைப்பின் நீளம் கோட்பாடுகளின் அடிப்படையில் 2.472Å என்றும் எக்சு-கதிர் விளிம்பு விளைவு சோதனையின் அடிப்படையில் 2.42Å என்றும் மதிப்பிடப்படுகிறது. அடுத்தடுத்த குளோரின் அணுக்களுக்கிடையிலான தொலைவு 3.65Å என்றும் கணக்கிடப்பட்டுள்ளது.  

## வேதிப் பண்புகள்

யுரேனியம் எக்சாகுளோரைடு மிகவும் அதிக அளவில் நீருறிஞ்சக்கூடிய ஒரு சேர்மமாகும். சாதாரண வளிமண்டல அழுத்தத்தில் வெளிப்படும்போது இது சிதைவுக்கு உள்ளாகிறது. எனவே யுரேனியம் எக்சாகுளோரைடை வெற்றிடத்தில் அல்லது ஓர் உலர்ந்த பெட்டியில் வைத்து கையாள வேண்டும்.  

## வெப்பச் சிதைவு

120o செல்சியசு வெப்பநிலை மற்றும் 150o செல்சியசு வெப்பநிலை வரையில் UCl6 நிலைப்புத் தன்மையுடன் இருக்கும். யுரேனியம் எக்சாகுளோரைடு சிதைவடைவதால் படிகத் திண்மம் ஒரு நிலையில் இருந்து வேறொரு நிலைப்புத்தன்மை கொண்ட படிக நிலைக்கு மாறுகிறது  
. இருப்பினும் வாயு நிலையிலுள்ள யுரேனியம் எக்சாகுளோரைடு சிதைவடைவதால் UCl6 உருவாகிறது. இவ்வினைக்கான வினையூக்க ஆற்றல் மோலுக்கு 40 கிலோகலோரி ஆகும்.  

2UCl<sub>6</sub> (வளிமம்) → 2UCl<sub>5</sub> (திண்மம்) + Cl<sub>2</sub> (வளிமம்)  

## கரைதிறன்

UCl6 நன்கு கரையக்கூடிய ஒரு வேதிப்பொருள் அல்ல. CCl4 சேர்மத்தில் கரைந்து பழுப்பு நிற கரைசலைத் தருகிறது. ஐசோபியூட்டைல் புரோமைடிலும் புளோரோ கார்பனிலும் (C7F16) யுரேனியம் எக்சாகுளோரைடு சிறிதளவு கரைகிறது.  

| கரைப்பான்கள் | வெப்பநிலை (<sup>o</sup>செ) | UCl<sub>6</sub>கிராம்/100 கிராம் கரைசல் |  |
| --- | --- | --- | --- |
| CCl<sub>4</sub> | −18 | 2.64 |  |
| CCl<sub>4</sub> | 0 | 4.9 |  |
| CCl<sub>4</sub> | 20 | 7.8 |  |
| 6.6% Cl<sub>2</sub> : 93.4% CCl<sub>4</sub> | −20 | 2.4 |  |
| 12.5% Cl<sub>2</sub> : 87.5% CCl<sub>4</sub> | −20 | 2.23 |  |
| 12.5% Cl<sub>2</sub> : 87.5% CCl<sub>4</sub> | 0 | 3.98 |  |
| நீர்ம Cl<sub>2</sub> | −33 | 2.20 |  |
| CH<sub>3</sub>Cl | −24 | 1.16 |  |
| பென்சீன் | 80 | கரையாது |  |
| பிரியான் 113 | 45 | 1.83 | } |

### ஐதரசன் புளோரைடுடன் வினை

அறை வெப்பநிலையில் UCl<sub>6</sub> தூய்மையாக்கப்பட்ட நீரிலி நீர்ம ஐதரசன் புளோரைடுடன் வினை புரிந்து யுரேனியம் பெண்டா புளோரைடைக் (UF<sub>5</sub>) கொடுக்கிறது.  

2UCl<sub>6</sub>+ 10HF → 2UF<sub>5</sub> + 10HCl + Cl<sub>2</sub>  

## தொகுப்பு முறை தயாரிப்பு

யுரேனியம் டிரையாக்சைடுடன் நீர்மநிலை CCl<sub>4</sub> சேர்மத்தையும் சூடான குளோரினும் சேர்ந்த கலவையுடன் வினைபுரியச் செய்து தொகுப்பு முறையில் யுரேனியம் எக்சாகுளோரைடு தயாரிக்கப்படுகிறது. இருப்பினும் UCl<sub>5</sub> முன்னிலையில் வினையை நடைபெறச் செய்தால் உற்பத்தியை அதிகரிக்கச் செய்யலாம்.  

UO<sub>3</sub> ஆனது UCl<sub>5</sub> ஆக மாற்றப்பட்டு அது மிகையான குளோரினுடன் வினையில் ஈடுபட்டு UCl<sub>6</sub> ஆக மாற்றமடைகிறது. இவ்வினைகள் நிகழ கணிசமான அளவு வெப்பம் தேவைப்படுகிறது. வினையில் ஈடுபடும் வினைபடு பொருள்களின் தன்மைக்கேற்ப இவ்வெப்பநிலை 65<sup>o</sup>செ முதல் 170<sup>o</sup>செ வரை மாறுபடுகிறது. (இயல்பு நிலை வெப்பம்: 100<sup>o</sup>செ - 125<sup>o</sup>செ). பொதுவாக வினையானது உருவாகும் அழுத்தத்தை தாங்கும் வகையில் ஒரு வாயு புகா இறுக்க மூடியால் மூடபட்ட கலனில் மேற்கொள்ளப்படுதல் வேண்டும்.  

படி 1: 2UO<sub>3</sub> + 5Cl<sub>2</sub> → 2UCl<sub>5</sub> + 3O<sub>2</sub>  

படி 2: 2UCl<sub>5</sub> + Cl<sub>2</sub> → 2UCl<sub>6</sub>  

ஒட்டுமொத்த வினை: 2UO<sub>3</sub> + 6Cl<sub>2</sub> → 2UCl<sub>6</sub> + 3O<sub>2</sub>  

Cl<sub>2</sub> வாயுவை பதங்கமாகிய UCl<sub>4</sub> மீது 350<sup>o</sup>செ வெப்பநிலையில் செலுத்துவதன் மூலமும் உலோக யுரேனியம் எக்சாகுளோரைடைத் தயாரிக்க முடியும்  

படி 1: 2UCl<sub>4</sub> + Cl<sub>2</sub> → 2UCl<sub>5</sub>  

படி 2: 2UCl<sub>5</sub> + Cl<sub>2</sub> → 2UCl<sub>6</sub>  

ஒட்டுமொத்த வினை: UCl<sub>4</sub> + Cl<sub>2</sub> → UCl<sub>6</sub>